recursal/SuperWikiNEXT-32B huggingface dataset:
**தஞ்சாவூர் மேல அலங்கம் சுப்பிரமணியர் கோயில்** தஞ்சாவூர் நகரில் மேல அலங்கம் பகுதியின் வட புறத்தில் அமைந்துள்ளது.

மூலவர்
------

இங்குள்ள மூலவர் முருகன் வள்ளி தெய்வானையுடன் நின்ற நிலையில்உள்ளார்.

கோயில் அமைப்பு
--------------

கோயிலில் மூன்று நிலை ராஜகோபுரம் உள்ளது. பலிபீடம், கொடி மரம், மயில் ஆகியவை அடுத்து கருவறை உள்ளது.திருச்சுற்றில் விசுவநாதர், விசாலாட்சி, நவக்கிரக சன்னதிகள் உள்ளன.

சிறப்பு
-------

கி.பி.1757ஆம் ஆண்டைச் சேர்ந்த, மராட்டிய மன்னர் பிரதாப சிம்மர் காலத்திய, செப்பேடு இக்கோயிலில் உள்ளது.

தஞ்சாவூர் அறுபடை வீடு
---------------------

தஞ்சாவூரில் உள்ள அறுபடைவீடுகளாக மேலஅலங்கம் முருகன் கோயில் (திருப்பரங்குன்றம்), வடக்கு அலங்கம் முருகன் கோயில் (பழமுதிர்சோலை), குறிச்சித் தெரு முருகன் கோயில் (திருத்தணி), ஆட்டுமந்தை அஞ்சல்காரத்தெரு முருகன் கோயில் (சுவாமிமலை), சின்ன அரிசிக்காரத் தெரு முருகன் கோயில் (பழனி), பூக்காரத்தெரு முருகன் கோயில் (திருச்செந்தூர்) ஆகியவற்றைக் கூறுகின்றனர்.  சுமார் 40 வருடங்களாக இப்பகுதியிலுள்ள முருக பக்தர்கள் ஒரே நாளில் இந்த அனைத்து முருகன் கோயில்களுக்கும் பாத யாத்திரையாகச் சென்று வருகின்றனர்.

மேற்கோள்கள்
-----------

1. 1 2  திருக்கோயில்கள் வழிகாட்டி, தஞ்சாவூர் மாவட்டம், தமிழ்நாடு அரசு இந்து சமய அறநிலையத்துறை, 2014
2. ↑  தஞ்சையில் முருகனுக்கு ஆறுபடை வீடு இருக்கு தெரியுமா? நியூஸ்18 தமிழ், 27 பிப்ரவரி 2023
3. ↑  தஞ்சையில் ஆறுபடை வீடு பாதயாத்திரை வழிபாடு, மாலை மலர், 13 ஆகஸ்டு 2017
**சுரேஸ் கிருஷ்ணா** இந்தியத் திரைப்பட இயக்குனராவார். இவர் மலையாளம், தெலுங்கு, கன்னடம் மற்றும் இந்தி திரைப்படங்களை இயக்கியுள்ளார். சத்யா என்ற தமிழ் திரைப்படத்தின் மூலம் பிரபலமானார். இவர் ரஜினிகாந்த் நடித்த அண்ணாமலை, வீரா, பாட்ஷா, பாபா ஆகியவற்றை இயக்கியுள்ளார். மோகன்லால், விஷ்ணுவர்தன், சிரஞ்சீவி, சல்மான் கான், வெங்கடேஷ் மற்றும் உபேந்திரா போன்ற நடிகர்களின் படங்களை இயக்கியுள்ளார்.

கே. பாலச்சந்தர் அவரிடம் இந்தி மொழியில் நடிகர் கமல்ஹாசன் நாயகனாக நடித்த ஏக் தூஜே கே லியே, *ஜரா சி ஜிந்தகி* போன்ற படங்களில் உதவி இயக்குனராக பணிபுரிந்துள்ளார். 1988 ஆம் ஆண்டில் கமல்ஹாசன் சொந்தமாக தயாரித்த சத்யா எனும் படத்தில் இயக்குநராக அறிமுகப்படுத்தினார். மீண்டும் தெலுங்கு மொழியில் *இந்திருடு சந்திருடு* எனும் படத்தை இயக்க வாய்ப்பு வழங்கினார். இந்த திரைப்படம் மூலம் தெலுங்கில் அறிமுகமானார். பின்னாளில் தமிழ் மற்றும் தெலுங்கு இரண்டு மொழிகளிலும் பெரும் இயக்குநராக உருவாகினார்.

இயக்கிய படங்கள்
---------------

* சத்யா
* இந்திருடு சந்திருடு (தெலுங்கு) (தமிழில் *இந்திரன் சந்திரன்* எனும் பெயரில் மொழிமாற்றம் செய்யப்பட்டது.)
* ராஜா கைய வெச்சா
* அண்ணாமலை
* ரோஜாவை கிள்ளாதே
* வீரா
* பாட்ஷா
* ஆளவந்தான்
* பாபா

இயக்கிய நாடக தொடர்கள்
---------------------

மேற்கோள்கள்
-----------

வெளி இணைப்புகள்
---------------

* அதிகாரப்பூர்வ இணையதளம்
* ஐ.எம்.டி.பி இணையத்தளத்தில் Suresh Krissna
**மனிஷா குல்யானி** 1985 செப்டம்பர் 14 ஆம் தேதி பிறந்த (Manisha Gulyani) இவர் இந்தியாவைச் சேர்ந்த கதக் நடனக் கலைஞராவார்.  இவர் இந்திய கலாச்சார உறவுகள் அமைப்பின் கதக் கலைஞரும், வெளிநாடுகளில் உள்ள இந்திய கலாச்சார மையங்களுக்கான அமைப்பின் ஆசிரியரும் மற்றும் கலைஞருமான பண்டிட். கிர்தாரி மகாராஜின் சீடர் ஆவார்.    இவர் இந்தியாவிலும் வெளிநாட்டிலும் உள்ள பல்வேறு முக்கிய தளங்களில் தனது நிகழ்ச்சிகளை வழங்கியுள்ளார்.

ஆரம்ப கால வாழ்க்கை
------------------

மனிஷா இந்தியாவின் ஜெய்ப்பூரில் பிறந்து வளர்ந்தார். ஜெய்ப்பூர் கதக் கேந்திராவில் இளம் வயதில் தனது பயிற்சியைத் தொடங்கினார். பின்னர் இந்தியாவின் புகழ்பெற்ற பிற நிறுவனங்களிலிருந்தும் கதக்கில் மேம்பட்ட தகுதிகளைப் பெற்றார். மணீஷா குல்யானி மேலும் 7 வயதிற்குள், தனது நடனப் பயிற்சியைத் தொடங்கினார். குழந்தை பருவத்திலிருந்தே, அவர் கதக் கற்க ஆர்வமாக இருந்தார் மற்றும் வடிவத்தில் நிபுணத்துவம் பெற்றார். ஜெய்ப்பூர் கதக் கேந்திராவில் தனது முதல் நடனப் பள்ளியாக சேர்ந்தார், ஜெய்ப்பூர் கரானாவின் கதக் கற்றார்

தொழில்
------

இவர் ஒரு நல்ல கதக் நடனக் கலைஞர் மட்டுமல்ல, மற்ற இந்திய திரைப்பட மற்றும் நாட்டுப்புற நடனங்களான சாரி, கூமர், கல்பெலியா, மன்ட், கெய்ர், கர்பா, தாண்டியா, கிடா, காஷ்மீரி-தூங்ரி, பஹாரி, பெங்காலி, ஒடியா மற்றும் சில பழங்குடியின நடனங்களையும் நடனமாடத் தெரிந்தவர். 

இந்திய பாரம்பரிய இசைத் துறையில் ஆய்வுக் கட்டுரைகளை வழங்கிய இவர் பாரதிய வித்யா பவன் மற்றும் ஜெய்ப்பூர், தில்லி பப்ளிக் பள்ளியின் நடன பயிற்றுநராக இருந்துள்ளார். இவரது கதக் பாடல்களில் தேசிய மற்றும் சர்வதேச அளவில் பாலியில் நடைபெற்ற ஸ்பிரிட் திருவிழா, வெனிஸில் நடைபெற்ற பட்டுப்பாதைத் திட்டம், சீனாவில் நடைபெற்ற நானிங் சர்வதேசத் திருவிழா, நைஜீரியாவில் நடைபெற்ற ட்ரூஃபெஸ்டா சர்வதேச நடனத் திருவிழா, கலாச்சார ஐரோப்பா, அமெரிக்காவில் நடைபெற்ற ஓமி சர்வதேச கலை மையம் & ஹை பாயிண்ட் பல்கலைக் கழகம் மற்றும் இந்தியாவில் மதிப்பிற்குரிய கதக் மற்றும் இசை விழாக்களும் அடங்கும். ஆண்டுதோறும் ஒழுங்கமைக்கப்பட்ட மதிப்புமிக்க இந்திய செம்மொழி நடன விழாவின் திராக் உத்சவதின் கண்காணிப்பாளராக உள்ளார்.

தனிப்பட்ட வாழ்க்கை
------------------

மனிஷா லோகேஷ் குல்யானி என்பவரை மணந்து கொண்டார். இத்தம்பதியருக்கு ஒரு குழந்தை இருக்கிறது.

விருதுகள்
---------

மனிஷா தேசிய ஆராய்ச்சி கூட்டாளர் கௌரவம் பெற்றுள்ளார். இந்திய அரசாங்கத்தின் தேசிய உதவித்தொகை இளையோர் மற்றும் மூத்தவராகப் பெற்றுள்ளார். ஜெய்ப்பூர் கதக் கேந்திராவிடமிருந்து தகுதி உதவித்தொகையும் பெற்றுள்ளார். 2007ஆம் ஆண்டில் அமெரிக்காவின் ஓமி சர்வதேச நடன விருது, 2012ஆம் ஆண்டில் அஜ்மீர் சர்வதேச சூபி விழாவில் வழங்கிய ஐஎஸ்எஃப்ஐ தங்க விருது, 2014 இல் ஜெய்ப்பூரில் கலைகளில் இளைஞர் ஐகான் விருது மற்றும் 2015 ஆம் ஆண்டின் இந்தியாவின் ஃபிக்கி ஃப்ளோ பெண் விருது போன்ற விருதுகள் வழங்கப்பட்டது. டொராண்டோவின் சர்க்யூ டி சோலெயிலின் வரவிருக்கும் தயாரிப்புகளுக்கான கதக் கலைஞராகவும், தகவல் மற்றும் ஒளிபரப்பு அமைச்சகத்தின் தூர்தர்ஷனின் தரப்படுத்தப்பட்ட கலைஞராகவும் உள்ளார். இந்திய அரசின் கலாச்சார அமைச்சகத்தின் கீழ் ஒரு ஆராய்ச்சி கூட்டாளராகவும் இருக்கிறார். தற்போது இவர் ஜெய்ப்பூரில் கதக் பயிற்றுவிப்பாளராகவும், நிகழ்ச்சி நிகழ்த்துபவராகவும் உள்ளார்.

குறிப்புகள்
-----------

1. ↑  "Archived copy". .
2. ↑
3. ↑  "காப்பகப்படுத்தப்பட்ட நகல்". .
4. ↑  "காப்பகப்படுத்தப்பட்ட நகல்". .
5. ↑
6. ↑  "Archived copy". .
7. ↑
8. ↑  "Archived copy". .
9. ↑
10. ↑  "Archived copy". .

வெளி இணைப்புகள்
---------------

* www.manishagulyani.in பரணிடப்பட்டது 2013-12-15 at the வந்தவழி இயந்திரம்
ஓர் இலத்தீன் மொழி நூலில் உள்ள சொற்களின் சுருக்க வடிவம்
**அஃகுப்பெயர்** அல்லது **சுருக்கக் குறியீடு** அல்லது **சுருக்கம்** (**abbreviation**) (இலத்தீன் மொழியில் *brevis* என்தபதற்கு *short* எனப்பொருள் ஆகும்.) சுருக்கக் குறியீடு என்பது, ஒரு சொல் அல்லது ஒரு சொற்றொடரின் சுருக்கப்பட்ட வடிவம் ஆகும்.ஆங்கில மொழியில் சுருக்கக் குறியீடுகள் அதிகம் பயன்படுத்தப்படுகிறது. 

தமிழில் சுருக்கக் குறியீடுகள் குறைவாகவே பயன்பாட்டில் உள்ளது. தமிழில் **எடுத்துக்காட்டு** என்பதற்கு **எ.கா** என்ற சுருக்கக் குறியீடு பயன்படுத்தப்படுகிறது.

பொதுவாக சில தமிழ் மொழி நூல்களில், சொற்களும் அதற்குரிய சுருக்கக் குறியீடுகளும், நூலின் துவக்கத்தில் அல்லது முடிவில் வழங்கியிருப்பர். இதனை முதலில் படித்து, மனதில் இருத்தி நூலைப் படித்தால், நூலில் உள்ள சுருக்கக் குறியீடுகளின் பொருளை எளிதாக உணர்ந்து கொள்ள முடியும்.

ஆங்கில மொழியில் சுருக்கக் குறியீடுகள்
-------------------------------------

ஆங்கில மொழியில் ஒரு சொல்லின் அல்லது சொற்றொடரின் சுருக்கக் குறியீடு பலமுறைகளில் வகுப்பர். ஒரு சொல்லின் முதல் எழுத்தையும், இறுதி எழுத்து அல்லது நடு எழுத்துக்களைக் கொண்டு சுருக்கக் குறியீடுகளை உருவாக்குவர். 

| எடுத்துக்காட்டு | வகை | சுருக்க வடிவம் | ஆதாரம் |
| --- | --- | --- | --- |
| Doctor | சுருக்கம் | Dr | D——r |
| Professor | சுருக்கக் குறியீடு | Prof. | Prof... |
| Reverend | சுருக்கக் குறியீடு | Rev. | Rev... |
| Reverend | சுருக்கம் | Revd | Rev——d |
| Right Honourable | சுருக்கக் குறியீடு & சுருக்கம் | Rt Hon. | R——t Hon... |

பயன்கள்
-------

அன்றாடம் அடிக்கடிப் பயன்படுத்தும் ஆங்கில மொழியின் சொற்கள் அல்லது சொற்றொடர்களுக்குரிய சுருக்கக் குறியீடுகள் பயன்படுத்துவதால் படிக்கும் நேரமும், நூலில் இடமும் குறைகிறது.

வரலாறு
------

நவீன ஆங்கில மொழி வளர்ச்சியின் போது, கிபி 15 - 17ம் நூற்றாண்டுகளில் சுருக்கக் குறியீடுகள் தோன்றியது.

மேற்கோள்கள்
-----------

1. ↑  "brevis/breve, brevis M - Latin is Simple Online Dictionary". *www.latin-is-simple.com* (ஆங்கிலம்). 29 March 2018 அன்று பார்க்கப்பட்டது.
2. ↑  abbreviation
[*தொடர்பிழந்த இணைப்பு*]
3. ↑  Abbreviation
4. ↑  Gelderen, E. v, *A History of the English Language: Revised edition*, John Benjamins Publishing Company, 2014, Ch. 4 1.
5. ↑  Spelling Society : Shortcuts 1483–1660 பரணிடப்பட்டது அக்டோபர் 15, 2007 at the வந்தவழி இயந்திரம் Doesn't work.

வெளி இணைப்புகள்
---------------

|  |  |
| --- | --- |
| Search Wiktionary | விக்சனரியில் ***abbreviation*** என்னும் சொல்லைப் பார்க்கவும். |

 
விக்கிமூலத்தில் 1911ஆம் ஆண்டு பிரித்தானிக்கா கலைக்களஞ்சியத்தில் உள்ள கட்டுரையின் உரை ***Abbreviation*** உள்ளது.
* Acronyms திறந்த ஆவணத் திட்டத்தில்
* List of Commonly Used Abbreviations
*
**ஐஎன்எஸ் மகேந்திரகிரி** (*INS* Mahendragiri*), இந்தியக் கடற்படைகாக மகாராட்டிரா மாநிலத்தின் மசாகன் கப்பல் கட்டும் நிறுவனத்தால் கட்டப்பட்ட 7வது போர்க் கப்பல் ஆகும். இதனை இந்தியக் குடியரசுத் துணைத் தலைவர் ஜகதீப் தன்கர் 1 செப்டம்பர் 2023 அன்று இந்தியக் கடற்படைக்கு அர்ப்பணித்தார்.149 மீட்டர் நீளமும், 17.8 மீட்டர் அகலமும் கொண்ட ஐஎன்எஸ் மகேந்திரகிரி போர்க் கப்பல் மணிக்கு 28 கடல் மைல் வேகத்தில் பயணிக்கக் கூடியது.*

இந்தியக் கடற்படைக்காக *திட்டம் 17 ஆல்ஃபா* (பி17ஏ) கீழ் கட்டப்பட்ட 7வது போர்க் கப்பல் மகேந்திரகிரியாகும். எதிரிகளின் ரேடாரில் சிக்காத வகையில் மேம்படுத்தப்பட்ட அதிநவீன தொழில்நுட்ப அம்சங்கள், அதிநவீன ஆயுதங்கள், தொலையுணர்வு சாதனங்களுடன் கூடிய இந்தப் போர்க் கப்பல். இது தொழில்நுட்ப ரீதியாக மேம்பட்ட அதிநவீன போர்க் கப்பலாகும். உள்நாட்டிலேயே வடிவமைத்துத் தயார் செய்யப்பட்ட கப்பல்களில் மிகவும் முன்னேறிய வகையைச் சார்ந்தது. இது எதிரிகளின் இலக்கை துல்லியமாக தாக்கும் திறன் படைத்தது. இந்திய பசுபிக் கடல் பகுதியில் சீனாவின் மக்கள் விடுதலை இராணுவத்தின்-கடற்படையினரின் சவால்களை சமாளிக்கும் நோக்கத்துடன் இந்தியாவின் தற்சார்பு திட்டத்தின் கீழ் இந்தக் கப்பல் உருவாக்கப்பட்டுள்ளது.

பி17-ஏ திட்டத்தின்கீழ் மொத்தம் 7 போர்க் கப்பல்கள் கட்டுவதற்கு முடிவு செய்யப்பட்டு, கடந்த 2019 முதல் 2022 வரை 5 போர்க் கப்பல்கள் நாட்டுக்கு அர்ப்பணிக்கப்பட்டன.

இந்த வரிசையில் 6-வதாக ஐஎன்எஸ் விந்தியகிரி (2023) என்ற போர்க் கப்பலை இந்தியக் குடியரசுத் தலைவர் திரௌபதி முர்மு அண்மையில் நாட்டுக்கு அர்ப்பணித்திருந்தார். பி17ஏ போர்க் கப்பல்களின் கட்டுமானத்துக்காக 75 சதவீத கருவிகள் மற்றும் இதர அமைப்பு முறைகள், உள்நாட்டின் குறு, சிறு, நடுத்தர தொழில் நிறுவனங்களிடம் இருந்து கொள்முதல் செய்யப்பட்டது.

மேற்கோள்கள்
-----------

1. ↑  Livemint (2023-09-01). "Warship Mahendragiri with advanced weapons, sensors launched: Top points". *mint* (ஆங்கிலம்). 2023-09-01 அன்று பார்க்கப்பட்டது.
2. ↑  அதிநவீன அம்சங்களுடன் உருவாக்கப்பட்ட மகேந்திரகிரி போர்க்கப்பல் நாட்டுக்கு அர்ப்பணிப்பு
3. ↑  "Indian Navy launches Mahendragiri: All you need to know about the latest warship". *cnbctv18.com* (ஆங்கிலம்). 2023-09-01. 2023-09-01 அன்று பார்க்கப்பட்டது.
4. ↑  "Launch of the warship Mahendragiri in Mumbai". 2023-09-01 அன்று பார்க்கப்பட்டது.
5. ↑  "India's maritime strength is quintessential for our economic and strategic upsurge -Vice President". *pib.gov.in* (ஆங்கிலம்). 2023-09-01 அன்று பார்க்கப்பட்டது.
**சத்யானந்தா சித்தர்** என்பவர் சென்னை நகரில் கிண்டியில் சமாதியடைந்த சித்தராவார். இவரை *கோழிப்பீ சித்தர்* எனவும் *கோழிப்பீ சாமிகள்* எனவும் அழைக்கின்றனர். இவர் சாய் பாபாவின் நண்பர் என்றும், வட இந்தியாவிலிருந்து இங்கு வந்தவர் என்றும் கூறப்படுகிறது.

இவர் இமயமலை போன்ற பல்வேறு தலங்களுக்குச் சென்றுவிட்டு தமிழகத்தல் திருவண்ணாமலைக்கு வந்துள்ளார். அங்கே சில காலம் தங்கியிருந்தவர் வில்வவனமாக இருந்த கிண்டியில் வந்து தங்கியுள்ளார். அவரது உயரமான உருவமும், ஜடாமுடியும் கண்ட மக்கள் அவரை வழிபட்டு வந்தனர்.

லோகநாத முதலியார் என்பவர் இவருக்கு பணிவிடைகள் செய்து வந்துள்ளார். அவரது குடும்பத்தினர் கோழிப்பீ சாமிகளும், சாய் பாபாவும் இரவில் உரையாடுவதை கேட்டுள்ளார்கள்.

1904 ஆம் ஆண்டு சத்யானந்தா சித்தர் ஜீவ சமாதியடைந்தார். அவரது விருப்படி பத்துக்கு பத்து அடிகள் அளவில் குழி தோண்டி அதனுள் சென்று சமாதி நிலை அடைந்தார். அவருக்கு அருகில் நண்பர் சாய் பாபாவிற்கு கோயில் எழுப்ப கோரிக்கை வைத்துள்ளார். தற்போது கிண்டியில் கோழிப்பீ சித்தர் சமாதிக்கு அருகே சாய் பாபா கோயில் அமைக்கப்பட்டுள்ளது.

சித்துகள்
---------

* சிறுவர்கள் இவர் மீது கோழிப்பீயை தூக்கிப் போட, அதனை ரசவாதக் கலையின் மூலம் தங்கமாக மாற்றி திருப்பி தந்துள்ளார்.
* நவகண்ட யோகத்தில் தன்னுடைய உடலை கூறு கூறாக போட்டபடி இருப்பார். மக்கள் வரும்போது முழு உருவில் காட்சி தருவார்.

ஆதாரங்கள்
---------

1. 1 2 3 4 5 6 7  சித்தர்கள் அறிவோம்: ஞானிகள் உலவும் வனம்﻿- சத்யானந்தா சுவாமிகள் - எஸ்.ஆர்.விவேகானந்தம் - தி இந்து நாளிதழ் May 28, 2015
**மொசிபுர் ரகுமான்** (*Mozibur Rahman*) இந்தியாவைச் சேர்ந்த ஓர் அரசியல்வாதியாவார். ஆசிரியராகவும் இவர் பணிபுரிந்துள்ளார். மேகாலயா சட்டப் பேரவையில் ராசபாலா தொகுதியின் தொடக்க உறுப்பினராக பதவி வகித்தார்.

வாழ்க்கை
--------

ரகுமான் மேகாலயாவின் கரோ கில்சில் உள்ள இல்லிடாய்கஞ்ச் பகுதியில் உள்ள கசரிபாரா கிராமத்தில் ஒரு பெங்காலி முசுலிம் குடும்பத்தில் பிறந்தார். சுயேச்சை வேட்பாளராக இருந்த போதிலும், இவர் 1978 ஆம் ஆண்டு நடைபெற்ற மேகாலயா சட்டமன்றத் தேர்தலில் இந்திய தேசிய காங்கிரசு கட்சியின் சார்பாகப் போட்டியிட்டு கோர்சேதுர் ரகுமான் கானை தோற்கடித்தார். இதனால் மேற்கு கரோகில்சு மாவட்டத்தின் ராசபாலா தொகுதியில் ஒரு இடத்தை வென்றார். 1983 ஆம் ஆண்டு நடைபெற்ற மேகாலயா சட்டமன்றத் தேர்தலிலும் இவர் போட்டியிட்டார். ஆனால் தோல்வியடைந்தார்.  சம்சர் அலி எச் எசு பள்ளியில் ஓர் ஆசிரியராகவும் ரகுமான் பணியாற்றினார்.

மேற்கோள்கள்
-----------

1. 1 2  "Rajabala Assembly Constituency". *Result University*. 5 July 2022 அன்று பார்க்கப்பட்டது.
2. ↑  Islam, MD Anowar (2021). "10. Headmasters & Teachers of High School". *Reminiscences of Samser Ali H.S. School Moulding Author's Life*. Pencil. பன்னாட்டுத் தரப்புத்தக எண்:9789354580451.
உலூனா 20 ***Luna 20 என்பது*** வெற்றிகரமான மூன்று சோவியத் ***நிலாப் பதக்கூறு கொணரும்*** பயணங்களில் இரண்டாவது ஆகும். இது உலூனாத் திட்டத்தின் ஒரு பகுதியாக ஆறு வெற்றிகரமான அப்பல்லோ நிலாப் பதக்கூறு கொணரும் பயணங்களுக்கு தன்னியக்கவகைப் (எந்திரன்வகைப்) போட்டி விண்கலமாகப் பறக்கவிடப்பட்டது.

உலூனா 20 ஒரு இடைநிலை புவித் தங்கல் வட்டணையில் வைக்கப்பட்டு அதில் இருந்து *நிலாவை* நோக்கிச் செலுத்தப்பட்டது. இது 1972 பிப்ரவரி 18 அன்று நிலா வட்டணையில் நுழைந்தது. 1972 பிப்ரவரி 21 அன்று உலூனா 20 முன்பு நிலாவில் தரையிறங்கிய இடத்திலிருந்து 120 கி. மீ. தொலைவில் உள்ள மரே ஃபெக்குண்டிட்டீடிசுக்கு அருகே தெரா அப்பல்லோனியசு (அல்லது அப்பல்லோனியசு மலைப்பகுதிகள்) எனும் மலைப்பகுதியில் நிலாவி*ல்* தரை இறங்கியது. 

நிலா மேற்பரப்பில் இருக்கும்போது , பரந்த தொலைக்காட்சி அமைப்பு இயக்கப்பட்டது. நீட்டிக்கக்கூடிய துளையிடும் கருவி வழியாக நிலாப் பதக்கூறுகள் பெறப்பட்டன. உலூனா 20 இன் ஏற்றக் கட்டம் 1972 பிப்ரவரி 22 அன்று நிலா மேற்பரப்பில் இருந்து 1.9 அவுன்சு (55 கிராம்) திரட்டிய நிலாப் பதக்கூறுகளை சீல் செய்யப்பட்ட பெட்டகத்தில் இட்டது. இது 1972 பிப்ரவரி 25 அன்று சோவியத் ஒன்றியத்தில் தரையிறங்கியது. நிலாப் பதக்கூறுகள் அடுத்த நாள் மீட்கப்பட்டன.

திட்டக் கண்ணோட்டம்
------------------

மண் பதுக்கூறு கரண்டி கொண்ட உலூனா பதக்கூறு திரும்பும் தரையிறங்கிப் படிமம் அல்லது ஏறுதல் கட்டம் என்பது புவிக் கோளகம் திரும்பும் சிறிய உருளைப் பெட்டகம் ஆகும். 
உலூனா 20 திரட்டிய 16 மண் பதக்கூறுகள் அமெரிக்க, பிரெஞ்சு அறிவியல் அறிஞருடன் பகிர்ந்து கொள்ளப்பட்டன. 27 மற்றும் 32 செமீ ஆழத்திலிருந்து எடுத்த 0.4983 கிராம் பொருள் பதக்கூறு பிரிட்டனுக்கு அனுப்பப்பட்டது.

| நிலாத் திட்டம் | கொணர்ந்த பதக்கூறு | ஆண்டு |
| --- | --- | --- |
| *சந்திரன் 16* | 101 கிராம் | 1970 |
| *சந்திரன் 20* | 30 கிராம் | 1972 |
| *சந்திரன் 24* | 170. 1 கிராம் | 1976 |
|

நாசா அதன் நிலாக் கண்காணிப்புச் சுற்றுகலன் நிலா மேற்பரப்பில் மார்ச் 2010 இல் உலூனா 20 கலத்தைக் கண்டறிந்ததாக அறிவித்தது.

மேலும் காண்க
------------

* உலூனா 16
* உலூனா 24
* உலூனா 25
* லூனா 1
* லூனா 2
* லூனா 3

மேற்கோள்கள்
-----------

1. ↑  "In Depth | Luna 20". *NASA Solar System Exploration*. 2022-11-05 அன்று மூலம் பரணிடப்பட்டது. 5 February 2020 அன்று பார்க்கப்பட்டது.
2. ↑  Pillinger, Colin Trevor; Gowar, A.P (4 January 1977). "The separation and subdivision of two 0.5g samples of lunar soil collected by the Luna 16 and 20 missions". *Philosophical Transactions of the Royal Society of London. Series A, Mathematical and Physical Sciences* **284** (1319): 137–143. doi:10.1098/rsta.1977.0003. Bibcode: 1977RSPTA.284..137P. .
3. 1 2 3  "NASA - NSSDC - Spacecraft - Details". *nssdc.gsfc.nasa.gov*. 8 November 2015 அன்று பார்க்கப்பட்டது.
4. ↑  "Luna-20 surface photos". Lunar Reconnaissance Orbiter Camera. November 30, 2022 அன்று பார்க்கப்பட்டது.

வெளி இணைப்புகள்
---------------

* Zarya - Luna program chronology
* NASA NSSDC Master Catalog
**விநாயக புராணம்** அல்லது **பார்க்கவ புராணம்** இந்து சமய நூல்களுள் ஒன்று ஆகும்.

திரு நந்தி தேவரை முதற்கொண்டு எழுவது புராணங்களின் பின்னணியாகும். சிவபெருமான் புராணங்களை பார்வதிக்கு உபதேசம் செய்ததாகவும், பார்வதி, விநாயகர், முருகன் முதலியோருக்கும் உபதேசிக்கப் புராணங்கள் முப்பத்து முக்கோடித் தேவர்களுக்கும் நாற்பத்து நாற்கோடித் தேவர்களுக்கும் தெரியவந்து பின்னர் பூமிக்கு வந்தது என்பது தொன்ம நம்பிக்கை. நந்திதேவர் சனக்குமாரர்களுக்கு உபதேசிக்க வியாசமுனிவர் அவர்களிடமிருந்து பெற்றார்.

புராணம் என்பது புரா+நவ் எனப்பிரியும். புரா என்றால் பழமை எனவும், நவ் என்றால் புதுமை எனவும் பொருளாகும். தமிழில் புராணம் என்னும் சொல் மணிமேகலையில்தான் முதன்முதலாகக் கையாளப் பெற்றிருக்கிறது. ‘காதலால் கடல்வண்ணன் புராணம் பாடினான்காண்’ என்று சமயக் கணக்கர்தம் திறம் கேட்ட காதையில் குறிப்பிடப் பெறுகிறது. புராணங்கள் தொன்மங்களாகவும், மரபுவழியிலான கர்ணபரம்பரைக் கதைகளாகவும் வழங்கப்பட்டு வருகின்றன.

புராணங்களில் குறிப்பிடத் தக்கது பார்க்கவ புராணம் ஆகும். இது விநாயக புராணம் எனவும் வழங்கப்படுகிறது. பிரமன் பரமசிவ நாயகரிடம் விநாயகபுராணத்தை உபதேசமாகப் பெற்று வியாசருக்கு வழங்கினார் என்பது மரபு. வியாசர் பிருகு முனிவருக்கு அதை உபதேசித்தார். பிருகு முனிவர் அதனை உபாசனா காண்டம், லீலா காண்டம் என்னும் இரண்டு காண்டங்களாகவும் இருநூற்றைம்பது பிரிவுகளாகவும் அமைத்துப் பன்னிரண்டாயிரம் சுலோகங்களால் உலகத்திற்கு வழங்கினார்.

இது பதினெண் உபபுராணங்களுள் ஒன்று

| * பா
* உ
* தொ
புராணங்கள் |
| --- |
| மகா புராணங்கள் | 
பிரம்ம புராணம்  **·** 
பத்ம புராணம்  **·** 
விஷ்ணு புராணம்  **·** 
சிவ புராணம்  **·** 
லிங்க புராணம்  **·** 
கருட புராணம்  **·** 
நாரத புராணம்  **·** 
பாகவத புராணம்  **·** 
அக்னி புராணம்  **·** 
கந்த புராணம்  **·** 
பவிசிய புராணம்  **·** 
பிரம்ம வைவர்த்த புராணம்  **·** 
மார்க்கண்டேய புராணம்  **·** 
வாமன புராணம்  **·** 
வராக புராணம்  **·** 
மச்ச புராணம்  **·** 
கூர்ம புராணம்  **·** 
பிரம்மாண்ட புராணம்  **·** 
 |
| உப புராணங்கள் | 
ஹரி வம்சம் **·** 
சூரிய புராணம்  **·** 
கணேச புராணம்  **·** 
காளிகா புராணம்  **·** 
கல்கி புராணம்  **·** 
சனத்குமார புராணம்  **·** 
நரசிங்க புராணம்  **·** 
துர்வாச புராணம்  **·** 
வசிட்ட புராணம்  **·** 
பார்க்கவ புராணம்  **·** 
கபில புராணம்  **·** 
பராசர புராணம்  **·** 
சாம்ப புராணம்  **·** 
நந்தி புராணம்  **·** 
பிருகத்தர்ம புராணம்  **·** 
பரான புராணம்  **·** 
பசுபதி புராணம்  **·** 
மானவ புராணம்  **·** 
முத்கலா புராணம்  **·** 
வாயு புராணம்  **·** 
 |
**சூரியச் சுழற்சி 19** *(Solar cycle 19)* என்பது 1755 ஆம் ஆண்டிற்குப் பின்னர் சூரியனின் மேற்பரப்பில் உள்ள சூரியப் புள்ளிகளின் செயற்பாட்டை விரிவாகப் பதிவு செய்யத் தொடங்கியபிறகு வகைப்படுத்தப்பட்ட பத்தொன்பதாவது சூரியச் சுழற்சியாகும். இச்சுழற்சி 1954 ஆம் ஆண்டு ஏப்ரல் மாதம் தொடங்கி 1964 ஆம் ஆண்டு அக்டோபர் மாதம் வரையில் 10.5 ஆண்டுகளுக்கு நீடித்ததது. இச்சுழற்சிக் காலத்தின் உச்சத்தில் அனைத்துலக புவியியற்பியல் ஆண்டு அனுசரிக்கப்பட்டது.

பனிரெண்டு மாதங்களின் சராசரி அடிப்படையில், சூரியச் சுழற்சி 12 இன் சூரியப் புள்ளிகளின் மாதாந்திர எண்ணிக்கை அதிகப்பட்சமாக 201.3 (பதிவுகளில் இதுவே அதிகப்பட்சம்)) எண்ணிக்கையும் (மார்ச்சு1958) குறைந்த பட்சமாக 9.6 என்ற எண்ணிக்கையுமாக கணக்கிடப்பட்டது. மேலும், இச்சுழற்சிக் கலத்தில் தோராயமாக 227 நாட்கள் சூரியப்புள்ளிகள் எதுவும் காணப்படாமல் இருந்ததாக கணக்கிடப்பட்டது.

தீவிர நிகழ்வுகள்
----------------

பிப்ரவரி 1956 ல் ஏற்பட்ட புவிகாந்தப்புயல்  வானொலி தகவல் தொடர்பில் தலையிட்டு இட்ர்பாட்டை உண்டாக்கியது. மற்றும் ஆங்கிலேய நாட்டின் தொடர்பு இழந்த நீர்மூழ்கி கப்பல் அச்சரானைத் தேடும் படலமும் இதனால் நிகழ்ந்தது. 

11 1958 ஆம் ஆண்டு பிப்ரவரி 11 அன்று நிகழ்ந்த செறிவான சிவப்பு வைகறைக் காட்சிகள் ஐரோப்பாவின் மக்களிடம் பீதியை உண்டாக்கியது. இதே காட்சி அமெரிக்காவின் பல நகரங்களிலும் இதுவரை தென்புறத்தில் 40 பாகை அட்சரேகைப் பகுதிகளில் தென்பட்டது. இந்த புவிகாந்தப் புயல் வட அமெரிக்கா முழுவதிலும் வானொலி ஒலிபரப்பில் ஒரு இருட்டடிப்பை ஏற்படுத்தியது. 

1960 ஆம் ஆண்டு நவம்பர் மாதம் 13 மற்றும் 1961 ஆம் ஆண்டு அக்டோபர் 1 ஆகிய நாட்களில் இதுபோன்ற வைகறை காட்சிகள் நியூயார்க் நகரம் முழுவதும் காணப்பட்டது

மேற்கோள்கள்
-----------

1. ↑  Kane, R.P. (2002). "Some Implications Using the Group Sunspot Number Reconstruction பரணிடப்பட்டது 2012-12-04 at Archive.today". *Solar Physics* **205(2)**, 383-401.
2. ↑  "The Sun: Did You Say the Sun Has Spots?". Space Today Online.. பார்த்த நாள்: 12 August 2010.
3. ↑  Dodson, Helen W.; Hedeman, E. Ruth; Mohler, Orren C. (August 1974). "Comparison of activity in solar cycles 18, 19, and 20". *Reviews of Geophysics* **12** (3): 329–341. doi:10.1029/RG012i003p00329.
4. ↑  SIDC Monthly Smoothed Sunspot Number. "பரணிடப்பட்டது 2014-03-28 at the வந்தவழி இயந்திரம்"
5. ↑  *Amsterdam Evening Recorder*, 24 February 1956
6. ↑
**மக்வான்பூர் சேனர்கள்** (*Senas of Makwanpur*) நேபாளத்தின் மிதிலைப் பகுதியின் வடக்குப் பகுதிகளில் அமைந்திருந்த ஒரு பேரரசு ஆகும். இவர்களின் வரலாற்றின் ஒரு பகுதியாக, 1675 வரை, அவர்கள் தர்பங்கா இராச்சியத்திற்கு அடிபணிந்து ஆட்சி செய்து வந்தனர். மேலும் அவர்களுக்கு கப்பம் செலுத்தி வந்தனர். மக்வான்பூர் போருக்குப் பின்னர் நேபாளத்தை ஒருங்கிணைத்த போது பிருத்வி நாராயண் ஷாவால் நேபாளத்துடன் இணைக்கப்பட்டனர். போரில் மக்வான்பூர் வீரர்களில் 60 கோர்காலி வீரர்கள் காயமடைந்தனர். மேலும், 400 வீரர்கள் இறந்தனர். 

மக்வான்பூரை ஆண்ட சென் மன்னர்களின் ஆட்சி மொழி மைதிலி.

தோற்றம்
-------

வங்காளத்தில் சென் வம்சத்தின் வீழ்ச்சிக்குப் பிறகு, இவர்களின் சந்ததியினர் நாட்டின் பல்வேறு பகுதிகளுக்குச் சென்றதாக நம்பப்படுகிறது. மிதிலையின் வடக்குப் பகுதிகளில் ஒரு குடும்பம் குடியேறியதாகவும் நம்பப்படுகிறது. 13 ஆம் நூற்றாண்டின் முதல் பாதியில் நவீனகால சப்தரி மாவட்டத்திலுள்ள ரூபநகரில் முதலில் குடியேறிய முகுந்தசேனா என்ற சேனா குடும்பத்தின் உறுப்பினரால் மக்வான்பூர் குடும்பம் நிறுவப்பட்டது. மக்வான்பூர் பகுதியை கைப்பற்றும் வரை அவர் தனது ஆட்சியை மெதுவாக விரிவுபடுத்தினார். இராச்சியம் பால்பாவை நோக்கி விரிவடைந்து பின்னர் ராஜாபூர், தனஹு, லாமா, பியூதன், மதரியா, தர்ச்சா, ரைசிங்க, விநாயகப்பூர் மற்றும் குல்மி ஆகிய பகுதிகளிம் விரிவடைந்தது. 

1631 முதல் 1672 வரை ஆட்சி செய்த ஹரிஹரசேனன் என்ற மன்னன், ஒரு முஸ்லிம் நவாப்பின் கீழ் இருந்த கோந்த்தவரா பகுதியைக் கைப்பற்றிய பின்னர் *இந்துபதி* என்ற பட்டத்தை வைத்துக் கொண்டார்.

ஜகதசேனனின் கல்வெட்டு
--------------------

மக்வான்பூர் இளவரசரான ஜகதசேனாவின் கல்வெட்டு, ஜனக்பூரில் ஜானகி ராம் மடாலயத்தில் கண்டுபிடிக்கப்பட்டது. இது மாநிலத்தின் பொருளாதார நிலையை வெளிச்சம் போட்டுக் காட்டுகிறது.

ஜானகி ராம் மடத்திற்கு மக்வான்பூர் சாம்ராஜ்யத்தால் நிதி உதவி செய்ய முடியவில்லை என்று கல்வெட்டு விவரிக்கிறது.

சான்றுகள்
---------

1. ↑  Das, Basudevlal (2013). "Maithili in Medieval Nepal: A Historical Apprisal". *Academic Voices* **3**: 1–3. doi:10.3126/av.v3i1.9704. .
2. ↑  Jha, Amar Kant (2009). "Planning Maithili for social change in Nepalese context". *Contributions to Nepalese Studies* **36**. .
3. ↑  Basudevlal Dad (2014). "The Sena Dynasty: From Bengal to Nepal". *Academic Voices* **4**.
4. ↑  Vaidya, Tulasi Rama Vaidya (1985). *Crime and Punishment in Nepal: A Historical Perspective*. Bini Vaidya and Purna Devi Manandhar. பக். 65. .
5. ↑  Ansari, Tahir Hussain (2019). *Mughal Administration and the Zamindars of Bihar*. Routledge. பக். 214. பன்னாட்டுத் தரப்புத்தக எண்:9781000651522. .
6. 1 2  Hamal, Lakshman B. (1995) (in en). *Military History of Nepal*. Sharda Pustak Mandir. பக். 113. .
7. ↑  Dharamdasani, M. D. (1997). *Nepal in Transition: Studies on Contemporary Issues & Trends*. Rajdhani Publications. பக். 49. பன்னாட்டுத் தரப்புத்தக எண்:9780785574439. .
8. 1 2  Basudevlal Dad (2014). "The Sena Dynasty: From Bengal to Nepal". *Academic Voices* **4**. Basudevlal Dad (2014).
9. ↑  Das, Basudevlal (2012). "The Banjama Inscription of Jagatasena". *Academic Voices* **2**. .
10. ↑  Das, Basudevlal (2012). "The Banjama Inscription of Jagatasena". *Academic Voices* **2**. . Das, Basudevlal (2012).
**ரோடியம்(III) சல்பேட்டு** (*Rhodium(III) sulfate*) என்பது Rh2(SO4)3 என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியல் சேர்மமாகும். ரோடியம் மற்றும் கந்தகம் தனிமங்கள் சேர்ந்து இச்சேர்மம் உருவாகிறது. இது சிவப்புநிற படிகத் திண்மமாகக் காணப்படுகிறது.

தயாரிப்பு
---------

1929 ஆம் ஆண்டு ரோடியம்(III) ஐதராக்சைடு மற்றும் கந்தக அமிலம் ஆகியவற்றை சேர்த்து வினை புரியச் செய்து ரோடியம்(III) சல்பேட்டை உற்பத்தி செய்வதற்கான முதல் முயற்சிகள் மேற்கொள்ளப்பட்டன. மஞ்சள் நிறத்தில் டெட்ராடெக்காநீரேற்று ஒன்று மற்றும் சிவப்பு நிற டெட்ராநீரேற்று ஒன்று என இரண்டு வெவ்வேறு வகையான நீரேற்றுகள் இருப்பதாக அவர்கள் தெரிவித்தனர். கட்டமைப்பு ஆதாரம் இல்லாததால் இது ஏற்றுக் கொள்ளப்படவில்லை. அறுநீரேற்று மற்றும் டெட்ராடெக்காநீரேற்று ஆகியவற்றின் மீது கூடுதலாக எக்சுகதிர் விளிம்பு விலகல் ஆட்வுகள் மேற்கொள்ளப்பட்டன. 2009 ஆம் ஆண்டில் முதல் கட்டமைப்புத் தெளிவுபடுத்தல்கள் செய்யப்பட்டதன் மூலம் இச்சேர்மத்தின் இருப்பு உறுதிப்படுத்தப்பட்டது. 

பின்னர் 2016 ஆம் ஆண்டில் மிகவும் திறமையான உற்பத்தி முறை அறிவிக்கப்பட்டது. இந்த முறையில் ரோடியம் (III) சல்பேட்டை உருவாக்க ரோடியம் உலோகம் மற்றும் கந்தக அமிலம் பயன்படுத்தப்பட்டன. இரண்டு சேர்மங்களூம் ஒன்றாகச் சேர்க்கப்பட்டு 400 பாகை செல்சியசு வெப்ப நிலைக்கு சூடுபடுத்தப்பட்டால் நீரிலி வடிவம் உருவாகியது. இதே கல்வை 475 பாகை செல்சியசு வெப்ப நிலைக்கு சூடுபடுத்தப்பட்டால் இருநீரேற்று உருவானது.

மேற்கோள்கள்
-----------

1. ↑  Schwarzer, Stefan; Betke, Annika; Logemann, Christian; Wickleder, Mathias S. (18 January 2017). "Oxidizing Rhodium with Sulfuric Acid: The Sulfates Rh 2 (SO 4 ) 3 and Rh 2 (SO 4 ) 3 ·2H 2 O: Oxidizing Rhodium with Sulfuric Acid: The Sulfates Rh 2 (SO 4 ) 3 and Rh 2 (SO 4 ) 3 ·2H 2 O". *European Journal of Inorganic Chemistry* **2017** (3): 752–758. doi:10.1002/ejic.201601247.
**(பத்மாட்சி கோயில்** (Padmakshi Temple) என்பது இந்திய மாநிலமான தெலங்காணாவில் வாரங்கல் பகுதியில் அமைந்துள்ள ஒரு அண்மைப்பகுதியான அனம்கொண்டாவில் அமைந்துள்ள ஒரு பழைமையான ஒரு கோயிலாகும். இங்கு, 12ஆம் நூற்றாண்டில் காக்கத்திய மன்னர்களால் கட்டப்பட்டு பிரதான தெய்வமாக பத்மாட்சி (லட்சுமி) தெய்வத்திற்கு இக்கோயில் அர்பணிக்கப்பட்டுள்ளது.

வரலாறு
------

பத்மாட்சி குட்டா அல்லது கடலாலய பசாதி என்பது அனமகொண்டா நகரின் மையத்தில் ஒரு மலையடிவாரத்தில் அமைந்துள்ள பத்மாவதி தேவிக்கு அர்ப்பணிக்கப்பட்ட ஆலயத்தில் அமைந்துள்ள ஒரு சமண கோவிலாகும். இது முதலில் காக்கத்தியர்கள் ஆட்சிக் காலத்தில் கட்டப்பட்டது. காக்கத்திய மன்னர்கள் ஆலயத்தை புதுப்பித்து நிறுவும் வரை, முன்பு இது ஒரு ‘பசாதி’யாக (சமண கோவில்) இருந்தது. கருவறையில், ஒரு பெரிய தீர்த்தங்கர பார்சுவநாத் உருவம் உள்ளது. வலதுபுறத்தில் யக்ச தரனேந்திரனும், இடதுபுறம் பத்மாவதி (லட்சுமி) தெய்வமும் உள்ளன.  உருவங்கள் அனைத்தும் பாறையிலிருந்து செதுக்கப்பட்டவை. தற்போது மீட்டெடுக்கப்பட்டு வர்ணம் பூசப்பட்டுள்ளன. 

இந்த கோவிலில் சமண தீர்த்தங்கரருக்கும், பிற சமண தெய்வங்களுக்கும் சிற்பங்கள் உள்ளன. 

வருடத்திற்கு ஒரு முறை, புகழ்பெற்ற பதுகம்மா விழாவை கொண்டாட பெண்கள் இங்கு கூடிது பத்மாட்சி மலையின் அடிவாரத்தில் உள்ள குளங்களில் பூக்களை தூவுகிறார்கள் .

கட்டிடக்கலை
-----------

கோயிலின் விதிவிலக்கான அம்சம் அன்னகொண்டா தூண் என்று அழைக்கப்படும் ஒரு தூணின் சுவாரசியமான நான்கு முகங்கள் ஆகும். இது கருங்கல்லால் செய்யப்பட்ட நாற்கர நெடுவரிசையாகும். இது கோயிலின் நுழைவாயிலில் உள்ளது.

புகைப்படங்கள்
-------------

* பத்மாட்சி குட்டாவில் பத்மாட்சி தேவியின் ஓவியம்பத்மாட்சி குட்டாவில் பத்மாட்சி தேவியின் ஓவியம்
* பார்சுவநாத் சிலைபார்சுவநாத் சிலை
* பத்மாட்சி குட்டாவில் சமண தீர்த்தங்கர நிவாரணங்கள்பத்மாட்சி குட்டாவில் சமண தீர்த்தங்கர நிவாரணங்கள்
* பத்மாட்சி குட்டாவில் சமண தீர்த்தங்கர நிவாரணங்கள்பத்மாட்சி குட்டாவில் சமண தீர்த்தங்கர நிவாரணங்கள்
* பத்மாட்சி குட்டாவில் சமண தீர்த்தங்கர நிவாரணங்கள்பத்மாட்சி குட்டாவில் சமண தீர்த்தங்கர நிவாரணங்கள்

குறிப்புகள்
-----------

1. ↑  THE PADMAKSHI TEMPLE AT HANAMKONDA ANDHRA PRADESH (A JAIN OR HINDUTEMPLE ?), D. B. V. Pratap, Proceedings of the Indian History Congress, Vol. 42 (1981), pp. 695-698
2. ↑  Padmakski Temple Warangal, INDIA, Indian Temples HD, Apr 11, 2017
3. ↑  **Lua error in Module:Citation/CS1 at line 1529: attempt to call field 'has\_accept\_as\_written' (a nil value).**
4. ↑  "Warangal Padmakshi temple to get a facelift" (in en-IN). *The Hindu*. 2008-06-13. பன்னாட்டுத் தர தொடர் எண்:0971-751X. .
5. ↑  "Archived copy". .

வெளி இணைப்புகள்
---------------

* "About - Welcome to Padmakshi Temple". .
**ஒடிசா அரசு** என்பது ஒடிசா மாநிலத்தை ஆளும் அமைப்பாகும். இது அமைச்சரவை, நீதித்துறை, சட்ட ஆக்கத் துறை ஆகிய மூன்று பிரிவுகளைக் கொண்டுள்ளது.
ஒடிசா மாநிலத்தின் தலைவராக ஆளுநர் இருப்பார். இவர் குடியரசு தலைவரால் நியமிக்கப்படுவார். மக்களால் தேர்ந்தெடுக்கப்பட்ட சட்டமன்ற உறுப்பினர்கள் கூடி, தங்களுக்குள் ஒருவரை மாநிலத்தின் முதல்வராக தேர்ந்தெடுப்பர். அவருக்கு கூடுதல் அதிகாரம் இருக்கும். ஒடிசா அரசின் தலைமையகமும், சட்டமன்றமும் புவனேசுவரில் உள்ளன. ஒரிசா உயர் நீதிமன்றம் கட்டாக்கில் உள்ளது.

ஒடிசா சட்டமன்றத்துக்காக மாநிலத்தை 147 தொகுதிகளாகப் பிரித்துள்ளனர். ஒவ்வொரு தொகுதியிலும் மக்களால் தேர்ந்தெடுக்கப்பட்டவர், அந்த தொகுதியை முன்னிறுத்துவார். இவர் சட்டப் பேரவை உறுப்பினர் ஆவார். இவருக்கு ஐந்தாண்டுக் காலம் பதவில் இருக்கும்.

துறைகள்
-------

### தகவல் தொடர்புத் துறை

ஒடிசா அரசின் திட்டங்களை மக்கள் அறிந்து கொள்வதற்காக, ஒடிசா ரிவியூ என்ற ஆங்கில இதழும், உத்கள் பிரசங்கா என்ற ஒரிய மொழி இதழும் வெளியிடப்படுகின்றன.

மேலும் பார்க்க
--------------

* ஒடிசா சட்டமன்றம்
* ஒடிசா சட்டமன்றத் தொகுதிகள்

சான்றுகள்
---------

1. ↑  "Jurisdiction and Seats of Indian High Courts". Eastern Book Company. 2008-05-12 அன்று பார்க்கப்பட்டது.
2. ↑  "Orissa Legislative Assembly". *Legislative Bodies in India*. National Informatics Centre, Government of India. 2008-05-12 அன்று பார்க்கப்பட்டது.
3. ↑  ஒடிய அரசின் தகவல் தொடர்புத் துறை
**சுதம் கதே** (*Sudam Kate*) என்பவர் இந்தியச் சமூக ஆர்வலர், மருத்துவர் ஆவார். இவர் புனேயில் மகாராட்டிரா ஆரோக்கிய மண்டல் அமைப்புடன் செயல்பட்டு வருகிறார். 1972 முதல் மகாராட்டிரா, குசராத்து மற்றும் மத்தியப் பிரதேசத்தின் கிராமப்புற பழங்குடி சமூகங்களைச் சேர்ந்த 3000 அரிவாள்செல் சோகை நோயாளிகளைக் கண்டறிந்து சிகிச்சை அளித்துள்ளார். 2017ஆம் ஆண்டில், அமெரிக்காவைச் சேர்ந்த அரசுசாரா அமைப்பான அரிவாள்செல் சோகை 101 இவருக்கு "2017ஆம் ஆண்டின் அரிவாள்செல் சோகை ஆலோசகர் விருதை" வழங்கியது. இவருக்கு 2019ஆம் ஆண்டில் இந்தியாவின் 4வது உயரிய குடிமகன் விருதான பத்மசிறீ விருது வழங்கப்பட்டது.

மேற்கோள்கள்
-----------

1. ↑  "Dr Kate receives '2017 Sickle Cell Advocate of the Year' award". Indian Express. 12 June 2017. 11 February 2019 அன்று பார்க்கப்பட்டது.
2. ↑  "Meet Sickle Cell Advocate & Padma Shri Dr Sudam L Kate". Kalinga TV. 3 February 2019. 11 February 2019 அன்று பார்க்கப்பட்டது.
3. ↑  "डॉ. सुदाम काटे यांना 'पद्मश्री'" (மராத்தி). Loksatta. 26 January 2019. 11 February 2019 அன்று பார்க்கப்பட்டது.
4. ↑  "We have to involve more interdisciplinary areas in combining resources to study sickle cell disease: Dr Sudam L Kate". Indian Express. 28 January 2019. 11 February 2019 அன்று பார்க்கப்பட்டது.
**சங்கரப்பிள்ளை செல்லமுத்து** (*Sangarapillai Sellamuttu*, 25 பெப்ரவரி 1916 - 1993) இலங்கைத் தமிழ் அரசியல்வாதியும், வழக்கறிஞரும், தொழிலதிபரும் ஆவார். இவர் கொழும்பு மாநகர சபை முதல்வராக 1951 இல் தெரிவு செய்யப்பட்டார்.

வாழ்க்கைக் குறிப்பு
-------------------

சங்கரப்பிள்ளை யாழ்ப்பாணம், மானிப்பாயைச் சேர்ந்த அதிகார் ஏ. செல்லமுத்து என்பவருக்கு நான்காவது மகனாகப் பிறந்தார். கொழும்பு ரோயல் கல்லூரியிலும், பின்னர் கேம்பிரிட்ச் திரித்துவக் கல்லூரியிலும் கல்வி கற்றார்.

கல்வியை முடித்துக் கொண்ட இவர் வழக்கறிஞராகப் பணியாற்றினார். சர் சிற்றம்பலம் கார்டினரின் அழைப்பை ஏற்று அவரது சிலோன் தியேட்டர்சு நிறுவனத்தில் 1944 இல் இணைந்து அதன் நிதி, மற்றும் சட்ட அலுவல்களுக்குப் பொறுப்பாகப் பணியாற்றினார். 1946 இல் அதன் பணிப்பாளர் சபைக்குத் தெரிவு செய்யப்பட்டார். 1974 ஆம் ஆண்டில் அந்நிறுவனத்தின் தலைவரானார்.

அரசியலில்
---------

உள்ளூர் அரசியலில் ஆர்வம் கொண்ட செல்லமுத்து 1951 ஆம் ஆண்டில் கொழும்பு கறுவாத்தோட்டம் வட்டாரத்தில் இருந்து ஐக்கிய தேசியக் கட்சியின் சார்பில் கொழும்பு நகர சபைக்குப் போட்டியின்றித் தெரிவு செய்யப்பட்டார். 1951 சனவரி 10 இல் இவர் கொழும்பு நகர முதல்வராகத் (மேயராக) தெரிவு செய்யப்பட்டார். இவருக்கு 17 வாக்குகள் கிடைத்தன. இவரை எதிர்த்துப் போட்டியிட்ட ரி. ருத்ரா 11 வாக்குகளைப் பெற்றார். இவரது காலத்தில் களத்துவாவை நீர் விநியோகத் திட்டம் ஆரம்பம், துரொலி பேருந்து சேவை அறிமுகம் போன்றவை குறிப்பிடத்தக்கவை ஆகும்.

சமூகப் பணிகள்
-------------

கொழும்பு இந்துக் கல்லூரியின் நிறுவனர்களில் இவரும் ஒருவர் ஆவார். மோதரை சித்தி விநாயகர் கோவில் புனரமைப்பில் இவர் முக்கிய பங்கள்ளிப்பாளர் ஆவார். இவர் அரச அடைமான வங்கிப் பணிப்பாளர் சபை, மில்லர்சு, கார்கில்சு நிறுவனங்களின் பணிப்பாளர் சபைகள ஆகியவற்றில் உறுப்பினராக இருந்துள்ளார்.

குடும்பம்
---------

சங்கரப்பிள்ளை செல்லமுத்து 1941 இல் சொக்கநாதன் தம்பையா என்பவரின் மகள் ஞானேசுவரியை (இறப்பு: மார்ச் 2002) திருமணம் புரிந்தார். இவர்களுக்கு ராஜன், உமேஷா என இரு பிள்ளைகள் உள்ளனர். செல்லமுத்து ஆகத்து 1993 இல் தனது 77வது அகவையில் காலமானார்.

மேற்கோள்கள்
-----------

1. ↑  "Past Mayors of Colombo". கொழும்பு மாநகர சபை.. பார்த்த நாள்: 22-07-2018.
2. 1 2 3 4 5 6 7 8  ச. ஆறுமுகம் (1997). *Dictionary of Biography of the Tamils of Ceylon*. பக். 187. .
3. ↑  "Ceylon Theatres marks 75 years". .
4. 1 2  "கொழும்பு நிருபர் கடிதம்". *ஈழகேசரி*: pp. 5, 7. 21 சனவரி 1951.. பார்த்த நாள்: 22-07-2018.
5. ↑  Gift out of a challenge accepted with fortitude பரணிடப்பட்டது 2013-02-21 at Archive.today
6. ↑  "Chariot festival reminds man to control his passions". .

வெளி இணைப்புகள்
---------------

* The Sellamuttu Ancestry
**உலூனா 18** (யே - 8 - 5 தொடர்) ***(Luna 18)***, part of the Ye-8-5 series)) என்பது லூனா திட்டத்தின் ஆளில்லா விண்வெளி பயணமாகும்.

கண்ணோட்டம்
----------

உலூனா 18 ஏவப்பட்ட பிறகு புவியின் தங்கல் வட்டணையில் வைக்கப்பட்டு பின்னர் நிலாவைநோக்கி அனுப்பப்பட்டது. 1971 செப்டம்பர் 7 அன்று இது நிலா வட்டணையில் நுழைந்தது. ஒடுக்க ஏவூர்திகளைப் பயன்படுத்தி நிலா மேற்பரப்பை நோக்கி அனுப்பப்படுவதற்கு முன்பு விண்கலம் 85 தகவல் தொடர்புகளையும் 54 நிலா வட்டணைகளையும் நிறைவு செய்தது. இது 1971 செப்டம்பர் 11 அன்று 3 பாகை 34 பாகைத்துளிகளில் 56 டிகிரி 30 நிமிடங்களில் நிலவை மொத்தியது. மொத்தும் தருணத்தில் குறிகைகள் நிறுத்தப்பட்டன.

*நிலாவின்* மேற்பரப்பில் இருந்து மண் பதக்கூறுகளை மீட்டெடுப்பதற்கான ஏழாவது சோவியத் முயற்சியாகவும் உலூனா 16 இன் வெற்றிக்குப் பிறகு முதல் முறையாகவும் இந்த பணி அமைந்தது. 1971 செப்டம்பர் 4 மற்றும் 6 ஆம் தேதிகளில் இரண்டு நடுத்தர திருத்தங்களுக்குப் பிறகு , உலூனா 18 செப்டம்பர் 7 அன்று *சந்திரனைச்* சுற்றி 100 கிலோமீட்டர் உயரத்தில் 35 பாகை சாய்வுடன் ஒரு வட்ட வட்டணையில் நுழைந்தது. செப்டம்பர் 11 அன்று மேலும் பல வட்டணைத் திருத்தங்களுக்குப் பிறகு , விண்கலம் நிலா மேற்பரப்பில் இறங்கத் தொடங்கியது. நிலாவில் தரையிறங்கும் முன்னர் தீர்மானிக்கப்பட்ட இடத்தில் 07:48 மணிக்கு விண்கலத்துடனான தொடர்பு இழக்கப்பட்டது. மொத்தல் ஆயத்தொலைவுகள் 3′34 ' வடக்கு அகலாங்கு, 56′30 ' கிழக்கு நெட்டாங்கு ஆகியவை மேர் பெகுண்டிடாடிசு (வளமைக் கடல்) விளிம்பிற்கு அருகில் அமைந்தன. "சிக்கலான மலைப்பாங்கான சூழ்நிலையில் நிலாவில் தரையிறங்குவது சாதகமற்றது என்பதை நிறுவியது "என்று சோவியத் ஒன்றியம் அதிகாரப்பூர்வமாக அறிவித்தது. பின்னர் 1975 இல் சோவியத்து ஒன்றியம் உலூனா 18 இன் தொடர்ச்சியான அலை ரேடியோ உயர அளவீட்டிலிருந்து தரவை வெளியிட்டன , இது *நிலா* மேற்பரப்பு மண்ணின் சராசரி அடர்த்தியை தீர்மானித்தது.

மேலும் காண்க
------------

* நிலாவில் உள்ள செயற்கை பொருட்களின் பட்டியல்

மேற்கோள்கள்
-----------

வெளி இணைப்புகள்
---------------

* ஜாரியா - உலூனா திட்ட காலநிரல்
* நாசா என். எஸ். எஸ். டி. சி மாசுட்டர் அட்டவணை
உருசியாவின் மெலிகோவோவில் ரசுடிகா தகைவிலான்
**ரசுடிகா தகைவிலான்** (அறிவியல் பெயர்: *Hirundo rustica rustica*) என்பது தகைவிலானின் துணையினம் ஆகும். இது ஐரோப்பாவிலும், ஆசியாவிலும் இனப்பெருக்கம் செய்கிறது.

விளக்கம்
--------

ரசுடிகா தகைவிலானின் உடலின் மேற்பகுதி பளபளக்கும் கருநீல நிறமாக இருக்கும். உடலின் அடிப்பகுதி இளஞ்சிவப்புத் தோய்ந்த வெண்மையாக இருக்கும். நெற்றியும் தொண்டையும் செம்பழுப்பாக இருக்கும். தொண்டையில் உள்ள செம்பழுப்பைச் சுற்றி கருப்பு வளையும் ஒன்று சூழ்ந்திருக்கும். இதன் வால் பிளவு பட்டுள்ளது பறக்கும்போது நன்கு தெரியும்.

பரவலும் வாழிடமும்
-----------------

ரசுடிகா தகைவிலான் ஐரோப்பா மற்றும் ஆசியாவில், வடக்கே ஆர்க்டிக் வட்டம் வரை, தெற்கே வட ஆப்பிரிக்கா, மத்திய கிழக்கு மற்றும் சிக்கிம், மற்றும் கிழக்கே ஏநிசை நதி வரை இனப்பெருக்கம் செய்கின்றன. இவை குளிர்காலத்தில் ஆப்பிரிக்கா, அறபுத் தீபகற்பம், இந்தியத் துணைக்கண்டம் ஆகிய பகுதிகளுக்கு வலசை வருகின்றன. இவற்றின் வருடாந்திர வலசையின்போது 11,660 கிமீ (7,250 மைல்) தொலைவு வரை பயணிப்பதாக பதிவு செய்யப்பட்டுள்ளது. பொதுவாக செப்டம்பர் இறுதியில் வலசை வரத் தொடங்கி மே மாதத்தில் திரும்புகின்றன. வலசை வரும் காலத்தில் தென்னிந்தியா முழுவதும் நீர் வளம் மிக்கப் பகுதிகளில் காண இயலும்.

நடத்தை
------

ரசுடிகா தகைவிலான் தரையை ஒட்டித் தாழ்வாகப் பறந்தும், உயரமாக வானத்தில் ஒழுங்கற்ற முறையுல் வட்டம்போட்டு சுற்றிப் பறந்து பறக்கும் பூச்சிகளைப் பிடித்து உண்ணும். இரவில் நீரில் வளர்ந்துள்ள நாணல் புதர்களில் கூட்டமாக சென்று சேரும். அக்டோபரில் வலசை வந்தவுடனும், ஏப்ரலில் திரும்பிச் செல்லும்போதும் காலை வேளைகளில் மின் கம்பங்களிலும், தொலைபேசிக் கம்பங்களிலும் பெரும் கூட்டமாக அமர்ந்திருப்பதைக் காண இயலும். சிலமுறை இறக்கை அடித்துப் பறந்த பின்னர் மிதந்து பறக்கும். இதற்கு உள்ள நீண்ட வாலானது இது பறக்கும்போது விரைந்து திரும்ப ஏற்றதாக உள்ளது. பறக்கும் பூச்சிகளை இது முதன்மையாக உணவாக கொண்டுள்ளது.

மேற்கோள்கள்
-----------

1. 1 2   *க. ரத்தினம், தென்னிந்தியப் பறவைகள்*. சென்னை: தமிழ்நாடு பாடநூல் நிறுவனம். 1973. பக். 344.
2. ↑  Turner, Angela K; Rose, Chris (1989). *Swallows & Martins: An Identification Guide and Handbook*. Boston: Houghton Mifflin. பன்னாட்டுத் தரப்புத்தக எண்:978-0-395-51174-9. .  p164–169
3. ↑  "Bird ringing across the world". *EURING Newsletter — Volume 1, November 1996* (Euring). .

|  |  |
| --- | --- |
| உயிரின வகைப்பாட்டுஇனங்காட்டிகள் | 
* விக்கித்தரவு: Q27624526
* ஈபேர்டு: barswa2
* Euring: 9921
* GBIF: 7192162
* iNaturalist: 353304
* ITIS: 178450
* NBN: NHMSYS0020303060
* என்.சி.பி.ஐ: 333673

 |
**சாக்குருவி ஆந்தை** (indian barn owl, உயிரியல் பெயர்: *Tyto alba stertens*) என்பது கூகை ஆந்தையின் துணை இனம் ஆகும்.

விளக்கம்
--------

சாக்குருவி ஆந்தை காக்கையைவிட அளவில் சற்று சிறியதாக சுமார் 36 செ. மீ. நீளம் இருக்கும். இதன் அலகு இளஞ்சிவப்புத் தோய்ந்த வெண்மையாக இருக்கும். விழிப்படலம் ஆழ்ந்த பழுப்பாக இருக்கும். கால்கள் பழுப்பு கலந்த சாம்பல் நிறத்தில் இருக்கும். இதன் முகம் பெரிய வடிவில் இருக்கும். இதய வடிவமான வெண்மையான இதன் முகம் குரங்கு போன்ற தோற்றம் கொண்டது. முகத்தைச் சுற்றி பலவித நிறத்திலுள்ள தூவிகள் விரைப்பாக நிற்கும். உடலின் மேற்பகுதி பொன்னிறமான வெளிர் மஞ்சளாக சாம்பல் நிறம் தோய்ந்து இருக்கும், அதில் கறுப்பு, வெள்ளைப் புள்ளிகளால் ஆன கோடுகள் இருக்கும். இப்பறவையின் தோள்பட்டையும், இறகுகளும் மஞ்சள் கலந்த பழுப்பு நிறத்தில் இருக்கும். உடலின் அடிப்பகுதி வெண்மையான வெளிர் மஞ்சள் தோய்ந்து காணப்படும், அதில் ஆழ்ந்த பழுப்புப் புள்ளிகளும் இருக்கும். ஆண் பெண் பறவைகளுக்கு இடையில் பெரியதாக வேறுபாடு ஏதும் இல்லை.

பரவலும் வாழிடமும்
-----------------

சாக்குருவி ஆந்தையாவானது தென்னிந்தியா முழுவதும் காணப்படுகிறது. இவை விளை நிலங்களையும், மக்கள் வாழ்விடங்களையும் அடுத்துள்ள பகுதிகளிலும் உள்ள பழைய கோட்டைகள், பாழடைந்த வீடுகள், பயன்படுத்தப்பட்டாத கிணறு குளங்கள்கள் ஆகிய இடங்களில் பகலில் தங்கி இருக்கும். மலைகளில் சுமார் 1000 மீட்டர் உயரம் வரை ஆங்காங்கு காண இயலும்.

நடத்தை
------

சாக்குருவி ஆந்தைகள் தாங்கள் தங்கியுள்ள இடங்களில் இருந்து காலை, மாலை அந்திவேளைகளில் வெளிப்படும். காகம் உள்ளிட்ட பறவைகளுக்கு அஞ்சி இது பகலில் வெளிவருவது இல்லை. சூரிய வெளிச்சம், பளபளப்பான ஒளியைத் தாங்கும் ஆற்றல் இவற்றின் கண்களுக்கு இல்லை. ஆனால் பகலில் இதற்கு முழுமையாக கண் தெரியாது என்பதற்கில்லை. இவை சிட்டுக்குருவி, வௌவால், எலி, சுண்டெலி ஆகியவற்றை உணவாக கொள்ளும். பலவகை கிறீச் குரலில் இவை அலறும். மேல் அலகையும் கீழ் அலகையும் ஒன்ற்றாக தட்டி தன் கோபத்தை வெளிப்படுத்தும்.

இனப்பெருக்கம்
-------------

இவை ஆண்டு முழுவதும் இனப்பெருக்கம் செய்யக்கூடியன. மரப் பொந்துகளிலும், பாழடைந்த கட்டடங்களில் காணப்படும் புழைகளில் கூடமைக்கும். இவை நான்கு முதல் ஏழு வரையிலான வெண்மையான வழவழப்பான முட்டைகளை 48 மணிநேர இடைவெளியில் ஒவ்வெரு முட்டையாக இடும். பெண் பறவை சுமார் 32 முதல் 34 நாட்கள் வரை அடைகாக்கும்.

பண்பாட்டில்
-----------

இந்த ஆந்தை அலறுவது ஒரு தீநிமித்தம் என்ற நம்பிக்கை தமிழ்ச் சமூகத்தில் உள்ளது.

மேற்கோள்கள்
-----------

1. 1 2 3 4   *க. ரத்தினம், தென்னிந்தியப் பறவைகள்*. சென்னை: தமிழ்நாடு பாடநூல் நிறுவனம். 1973. பக். 255-257.
2. ↑  சாக்குருவி

|  |  |
| --- | --- |
| உயிரின வகைப்பாட்டுஇனங்காட்டிகள் | 
* விக்கித்தரவு: Q27610310
* GBIF: 6176304
* iNaturalist: 482929
* ITIS: 686750

 |
**ரோ-ரோ சரக்கு இரயில் சேவை** (**Roll On-Roll Off goods train service**), இந்தியாவில் சரக்கு தொடருந்துகளில் சரக்குகள் ஏற்றிய லாரிகளை ஓட்டுனர் & துப்பரவாளருடன் ஒரிடத்திலிருந்து, மற்றொரு இடத்திற்கு ஏற்றிச் செல்வதாகும். இவ்வகையான ரோரோ சரக்கு இரயில் சேவை கொங்கண் இரயில்வேயில் கொச்சி - மங்களூர் - மும்பை இடையே சில ஆண்டுகளாக நடைபெற்று வருகிறது. 

கொரோனா பெருந்தொற்று காரணமாக, சரக்குகளை கர்நாடகாவின் பெங்களூர் முதல் மகாராட்டிரா மாநிலத்தின் சோலாப்பூர் வரை 682 கிலோ மீட்டர் தொலவிற்கு விரைவாக, குறைந்த கட்டணத்தில் கொண்டு செல்வதற்கு ரோரோ சரக்கு இரயில் சேவைகள் 20 ஆகஸ்டு 2020 முதல் நடைமுறைக்கு வந்துள்ளது. இந்த இரயில் தர்மவரம், குண்டக்கல், ராய்ச்சூர் மற்றும் வாடி வழியாக மகாராஷ்டிராவின் சோலாப்பூர் அருகே பேல் என்ற இடத்தை சென்றடையும். இவ்வாறு தென் மேற்கு ரயில்வே தெரிவித்து உள்ளது.தென்னக இரயில்வேயின் பாலக்காடு கோட்டத்தில், ரோ-ரோ சரக்கு இரயில் சேவை, மங்களூர் அருகே உள்ள தோக்கூர் -சோரனூர் இடையே ஆகஸ்டு 2020 முதல் நடைமுறைக்கு வந்துள்ளது.

நன்மைகள்
--------

ரோ-ரோ சேவை என்பது சரக்கு இரயில்களில் சரக்கு லாரிகளை ஏற்றிச் செல்வது ஆகும். இந்த ரயில்களில் ஏற்றப்படும் லாரிகளில் அதன் டிரைவர் மற்றும் துப்பரவாளர் பயணிப்பர். அந்தந்த லாரிகள் பயணிக்க வேண்டியகுறிப்பிட்ட ரயில் நிலையம் வந்த உடன் லாரிகள் இறக்கி விடப்படும். இதற்கு ரோ-ரோ (ரோல் ஆன்-ரோல் ஆப்) என்பர்.

இந்த சரக்கு இரயில்களில் ஒரே நேரத்தில் 42 சரக்கு லாரிகளை ஏற்றிச் செல்ல முடியும். இதனால் சலைகளில் விபத்துக்கள் குறைவதுடன் எரிபொருள் சேமிப்பு,சாலை பாதுகாப்பில் முன்னேற்றம், காற்று மாசுபாடு குறைவு, சாலை போக்குவரத்தை விட செலவு குறைவு போன்றவை மட்டுமல்லாது அத்தியாவசிய பொருட்கள், விரைவில் அழகக்கூடிய பழங்கள், காய்கறிகள் போன்ற உணவுபொருட்கள் மற்றும் சிறிய சரக்குகளை விரைவாக கொண்டு செல்ல உறுதி செய்யப்டகிறது. மேலும் ஒரு டன் எடைக்கு போக-வர கட்டண்மாக ரூபாய் 2700 மட்டும் வசூலிக்கப்படுகிறது. ஒரு லாரியில் 30 டன் சரக்கு ஏற்ற அனுமதிக்கப்படுகிறது. லாரி ஓட்டுனர் & துப்பரவாளர்கள் செல்ல வேண்டிய இடம் வரை இரண்டாம் வகுப்பு பயணச்சீட்டிற்கு கட்டணம் செலுத்தினால் போதுமானது.

மேற்கோள்கள்
-----------

1. ↑  பெங்களூரு- சோலாப்பூர் இடையே ரோரோ ரயில் சேவை இன்று துவக்கம்
2. ↑  Roll On-Roll Off train service to have its maiden run on August 30 from Karnataka to Maharashtra
3. ↑  Rail Ministry notifies RORO service between State, Maharashtra
4. ↑  Indian Railways conducts trials of RO-RO service on Tokur-Shoranur section; details here
சாரணிய இயக்கத்தின் **சாரணியக் குறிக்கோளுரையான** (Scout Motto) "தயாராயிரு" எனும் சொற்றொடரின் நெருக்கமான மொழிபெயர்ப்பைப் பரவலாக அனைத்து இயக்கங்களும் பயன்படுத்துகின்றன. இந்தக் குறிக்கோளுரை 1907 முதல் உலகம் முழுவதும் மில்லியன் கணக்கான சாரணர்களால் பயன்படுத்தப்பட்டு வருகின்றன. பெண் வழிகாட்டிகள் மற்றும் பெண் சாரணர்களின் உலக சங்கத்தின் (WAGGGS) பெரும்பாலான உறுப்பினர் அமைப்புகளும் இதே பொன்மொழிகளைப் பகிர்ந்து கொள்கின்றன.

> சிறுவர்களுக்கான சாரணியம் எனும் நூலின் முதல் பகுதியில் பேடன் பவுல் தயாராயிரு எனும் பதத்திற்கான பொருளை பின்வருமாறு விவரிக்கிறார்.
> 
> 
> தயாராயிரு,
> 
> 
> உங்கள் கடமைகளைச் செய்வதற்கு எண்ணம், உடல் ஆகிய இரண்டிலுமே எப்போதுமே தயாராக இருக்க வேண்டும் என்பதாகும்.
> 
> 
> எண்ணத்தில் தயாராக இருக்க வேண்டும் என்பது, எப்போதும் ஒழுக்கமாக இருக்க வேண்டும், விபத்து அல்லது ஆபத்துக் காலங்களில் என்ன நிகழவாய்ப்புள்ளது என்பதனை முன்னரே அறிந்துவைத்துக்கொள்வதன் மூலம் சரியான நேரத்தில் தக்க உதவிகளைச் செய்ய தயாராக இருக்க வேண்டும் என்பதாகும்.
> 
> 
> 
> உடல் அளவில் தயாராயிரு என்பது , உடலை திடமாகவும், சுறுசுப்பாகவும், சரியான நேரத்தில் சரியான செயலைச் செய்ய தயாராக இருக்க வேண்டும் என்பதனைக் குறிப்பதாகும்.
> 
> —பேடன் பவுல், "Camp Fire Yarn.—No. 4. Scout Law." (Part I, p. 48)
>

சான்றுகள்
---------

1. ↑  "BSGIndia". *www.bsgindia.org*. 2023-09-11 அன்று பார்க்கப்பட்டது.

மேலும் வாசிக்க
--------------

* J. S. Wilson (1959). *Scouting Round the World* (First ). Blandford Press. .
**வெள்ளைக்கண் வைரி** (*White-eyed Buzzard*, *Butastur teesa*) ஊன் உண்ணிப் பறவையில் வைரி என்ற பிரிவைச்சார்ந்த பறவையாகும். இதன் நடுத்தர உடல்வாகுவைக் கொண்ட இப்பறவையின் குடும்பப்பெயர் அசிப்பிட்ரினே என்பதாகும். இதன் வாழிவிடம் பொதுவாக தெற்கு ஆசியா பகுதியில் அமைந்துள்ள நாடுகள் ஆகும். இப்பறவையில் முதிர்ந்த பறவை சிவந்த நிறத்துடனும், தனித்துவமான வெள்ளை கருவிழியுடன் இதன் தலைப்பகுதி பழுப்பு நிறத்துடன் காணப்படுகிறது. இப்பறவைகள் இனப்பெருக்க காலங்களில் உயரமாகப் பறந்து தனித்துவமான ஒலி எழுப்பி தனது இணையைக் கவருகிறது. இப்பறவை சிறிய பூச்சிகள் எலிகள் போன்றவற்றை உணவாக உட்கொள்கிறது.

விவரணை
------

மெலிதாகவும் வெள்ளை கருவிழிகொண்டும் இப்பறவையை எளிதில் வேறுபடுத்திக் கண்டுவிட முடியும். தலையில் பின்பகுதியில் வெள்ளை நிற புள்ளிகள் காணப்படும், சில நேரங்களில் புள்ளிகள் முதுகுப்பகுதி வரை இருக்கும். ஆனால் ரஸ்யா பகுதிகளில் காணப்படும் சாம்பல் முகம் பருந்துக்கும் இதற்கும் குழப்பம் ஏற்படலாம்.

பரவல்
-----

தெற்கு ஆசியாப்பகுதியில் கானப்படும் பறவையாக இருந்தாலும் இமயமலைப் பகுதிகளில் 1000 மீற்றர்களுக்கு மேல் காணப்படுகிறது. மேலும் பாகிஸ்தான், நேபாளம், வங்காளம், மியான்மர், இந்தோனேசியா போன்ற நாடுகளிலும் காணப்படுகிறது.
அந்தமான் மற்றும் இலங்கைப் பகுதிகளில் இப்பறவையைப் பார்க்க முடிவதில்லை.
இதன் இனப்பெருக்கத்தை திறந்த காட்டுப்பகுதி, உலர் நிலங்கள் போன்றவற்றில் வைத்துக்கொள்கிறது. ஒரு சில இடங்களில் ஏறாலமாகவும், சில இடங்களில் குறைவாகவும் காணப்படுகிறது. 1950 ஆண்டு எடுக்கப்பட்ட கணக்கெடுப்பின் படி டெல்லியைச்சுற்றி 50,000 கிலோ மீற்றர்களுக்குள் 5,000 பறவைகள் காணப்பட்டதாக குறிப்பிடப்பட்டுள்ளது.

சூழலியல் மற்றும் நடத்தை
-----------------------

இதன் இனப்பெருக்க காலம் பிப்ரவரி மாதம் துவங்கி மே மாதம் வரை நடக்கிறது. இவை மூன்று முட்டைகள் வரை இட்டு அடை காக்கிறன. இவற்றின் இரு பாலரும் சேர்ந்தே கூட்டைக் கட்டுகிறது. ஆனால் அடைகாக்கும்போது மட்டும் 19 நாட்களுக்கு பென் பறவை மட்டும் கூட்டில் தங்கியிருக்கும். இவற்றிற்கு பிடித்தமான உணவு இந்திய குழிமுயல்கள் ஆகும்.

மேற்கோள்கள்
-----------

1. ↑  பன்னாட்டு பறவை வாழ்க்கை (2012). "*Butastur teesa*". *பன்னாட்டு இயற்கைப் பாதுகாப்புச் சங்கத்தின் செம்பட்டியல் பதிப்பு 2013.2*. பன்னாட்டு இயற்கைப் பாதுகாப்புச் சங்கம். 26 November 2013 அன்று பார்க்கப்பட்டது.

வெளி இணைப்புகள்
---------------

விக்கிமீடியா பொதுவகத்தில்,  
 ***Butastur teesa***   
என்பதின் ஊடகங்கள் உள்ளன. 

* Photos பரணிடப்பட்டது 2016-06-16 at the வந்தவழி இயந்திரம்
**முறப்பாநாடு கைலாசநாதர் கோயில்** என்பது தமிழ்நாடு மாநிலத்தில் தூத்துக்குடி மாவட்டத்தின் முறப்பநாடு புறநகர்ப் பகுதியில் உள்ள ஒரு சிவன் கோயில் ஆகும்.

அமைவிடம்
--------

இக்கோயில் திருநெல்வேலி மாவட்டத்தில் முறப்பநாடு என்னுமிடத்தில் அமைந்துள்ளது. இவ்வூர் முன்னர் கோவில்பத்து என்றழைக்கப்பட்டது. கடல் மட்டத்திலிருந்து சுமார் 47 மீட்டர் உயரத்தில் அமைந்துள்ள இக்கோயிலின் புவியியல் ஆள்கூறுகள்: 8°43'20.4"N, 77°49'50.9"E (அதாவது, 8.722342°N, 77.830815°E) ஆகும்.

இறைவன், இறைவி
-------------

இக்கோயிலின் மூலவராக கைலாசநாதர் உள்ளார். இங்குள்ள இறைவி சிவகாமி ஆவார். கோயிலின் தீர்த்தம் தட்சிண கங்கை ஆகும். சிவராத்திரி, திருவாதிரை, பிரதோஷம், மாதப்பிறப்பு நாட்கள் மற்றும் குருப் பெயர்ச்சி போன்ற நாட்களில் விழாக்கள் இங்கு கொண்டாடப்படுகின்றன.

அமைப்பு
-------

தாமிரபருணியின் மேற்கு கரையில் இக்கோயில் உள்ளது. நவ கைலாசங்களில் இக்கோயில் ஐந்தாவது கைலாசமாகக் கூறப்படுகிறது. மூலவருக்கு எதிரே காணப்படுகின்ற நந்தி குதிரை முகத்துடன் உள்ளது. பைரவர் சன்னதியில் இரண்டு பைரவர்கள் உள்ளனர். திருச்சுற்றில் சூரியன், அதிகார நந்தி, ஜுரதேவர், சப்தகன்னியர், நாயன்மார், பஞ்சலிங்கம், கன்னி விநாயகர், வள்ளி தெய்வானையுடன் முருகன், சனீசுவரர் ஆகியோர் உள்ளனர். அகத்தியரின் சீடரான உரோமச ரிஷிக்கு இறைவன் இங்கு குருவாகக் காட்சி தந்ததாகக் கூறுவர்.

மேற்கோள்கள்
-----------

1. 1 2 3  அருள்மிகு கைலாசநாதர் திருக்கோயில், தினமலர் கோயில்கள்